ব্যাংকিং নিউজ বাংলাদেশঃ সুদভিত্তিক প্রচলিত ক্ষুদ্রঋণ দিয়ে দারিদ্রতা নিয়ে ব্যবসা করা সম্ভব কিন্তু দারিদ্র হ্রাস করা অসম্ভব তা প্রমানিত হয়েছে। চক্রবৃদ্ধি হারে অধিক মাত্রায় সুদ দিতে দিতে সাধারন দরিদ্র কৃষক শ্রমিক নি:স্ব হয়েছে। অনেকে শেষ সম্বল ভিটে মাটি বিক্রি করে গৃহহীন হয়েছে। ক্ষুদ্রঋণ প্রকল্প ও তাতে গ্রামীণ নারীর অর্ন্তভূক্তি সামন্ত যুগীয় উৎপাদন পদ্ধতির মহাজনী সুদি কারবারের নামান্তর। ক্ষুদ্রঋণ প্রকল্পে নারীর অর্ন্তভূক্তি ও তার ক্ষমতায়ন তথা সমতার প্রত্যাশা তাকে নিপতিত করে পারিবারিক, সামাজিক এবং রাষ্ট্রিক স্ববিরোধীতার শিকারে। তাই অভিজ্ঞতা থেকে শিক্ষা নিয়ে ক্ষুদ্রঋণ প্রকল্প কার্যক্রম বা মডেলের পরিবর্তন আনা সময়ের অপরিহার্য দাবি। কোন একটি মডেলে চিরস্থায়ী বা অনড় নয় তা সে যতই প্রশংসিত ও পুরস্কৃত হউক না কেন। প্রচলিত ক্ষুদ্রঋণ গ্রহনের আগের দারিদ্র ও অসহায় নারী ঋণ গ্রহনের পরেও দারিদ্র ও অসহায় থেকে যায়, প্রতিনিয়ত আরও ঋণের চক্রে জড়িয়ে নিজেকে আরো বেশি অসহায় করে ফেলে। সেহেতু প্রচলিত ক্ষুদ্রঋণের অন্তনিহিত ক্রটি গুলো চিহ্নিত করে সে গুলো দুর করাও জরুরি। ক্ষুদ্রঋণ বা ক্ষুদ্র বিনিয়োগ দ্বারা দরিদ্র জনগোষ্ঠির প্রকৃত উন্নয়ন ঘটাতে বা দরিদ্র বিমোচন করতে হলে বর্তমানে প্রচলিত কৌশল ও পদ্ধতির ব্যপক পরিবর্তন প্রয়োজন । তৃনমূল পর্যায়ে সত্যিকার বিত্তহীন মানুষ বা Hard core poor দের অর্থনৈতিক অবস্থার পরিবর্তন ঘটাতে হলে শুধু সদিচ্ছাই যথেষ্ট হবেনা। টেকসই উন্নয়নের জন্যে চাই প্রচলিত ক্ষুদ্রঋণের বিকল্প বাস্তবসম্মত ও শোষনহীন কর্মকৌশল।